《送阎紫微归蜀》
宋代·喻良能

曲江分袂十年中，一笑相逢楚水东。
西掖判花知思涌，南墙哦竹坐诗穷。
秋风但觉艅艎驶，昼绣何妨画戟雄。
道过夔门王内史，为言双鬓已如蓬。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。